XLII.  Bulla pro Ecclesia S. Martini Turonensis.   (Anno 1144, Maii 15.) [  Défense des priviléges de Saint-Martin de Tours,  p. 17.]
Author: Lucius II

LUCIUS episcopus, servus servorum Dei, dilectis filiis canonicis ecclesiae Beati Martini Turonensis, tam praesentibus quam futuris canonice instituendis, in perpetuum.

Cum omnibus Ecclesiis et ecclesiasticis personis debitores ex apostolicae sedis auctoritate ac benevolentia existamus, illis tamen personis propensiori studio providere nos convenit, quae sanctae Romanae Ecclesiae noscuntur specialius adhaerere, proinde, dilecti in Domino filii, justis vestris petitionibus accommodantes assensum, ecclesiam Beati Martini Turonensis in qua divino vacatis officio, quae utique ad jus et proprietatem Sanctae Romanae Ecclesiae specialiter noscitur pertinere, protectione sedis apostolicae duximus muniendam et praesentis scripti patrocinio roborandam. Statuimus enim ut quaecunque possessiones, quaecunque bona ad eamdem ecclesiam inpraesentiarum juste et legitime spectare videntur, aut in futurum concessione pontificum, largitione principum, oblatione fidelium, seu aliis justis modis, praestante Domino, poteritis adipisci, firma vobis et illibata permaneant; in quibus haec propriis nominibus adnotanda subjunximus: Burgum Sancti Petri puellaris cum pertinentiis suis, a charissimo filio nostro Ludovico illustri et glorioso Francorum rege vobis concessum, ecclesiam Sancti Pauli Cormariacensis, ecclesiam Sanctae Mariae de Bellomonte, ecclesiam Sancti Cosmae cum appenditiis suis porro libertatem et immunitatem, honores et beneficia eidem ecclesiae vestrae Beati Martini, per antecessores nostros Adeodati, Leonis, Adriani, Sergii, Gregorii, Urbani, Paschalis, Calixti, Honorii atque Innocentii Romanorum pontificum, vel per Turonensium archiepiscoporum Crotberti, Ivonis et Airardi scripta collata, integra vobis et intemerata serventur. Claustrum autem vestrum usque ad muri cuneos liberum omnino permaneat, sicut hactenus noscitur permansisse; presbyteri quoque infra ecclesiae ambitum in cellulis et oratoriis vestris, in ecclesia S. Venantii et in ecclesia S. Petri quae de Cardoneto dicitur commorantes, in ea quae praeteritis temporibus libertate manserunt, de caetero maneant. Sane chrisma, oleum sanctum, ordinationes canonicorum qui ad sacros ordines fuerint promovendi, a Turonensi accipietis archiepiscopo, siquidem gratiam et communionem apostolicae sedis habuerit, et ea gratis ac sine pravitate vobis exhibere voluerit; alioquin ea a quolibet catholico suscipietis episcopo; canonicus autem vester si ecclesiarum quae ad jus archiepiscopi pertinent canonicus fuerit, beneficio refutato, excommunicandi eum archiepiscopus non habeat facultatem. Decernimus ergo ut nulli omnino hominum liceat praefatam ecclesiam Beati Martini temere perturbare, aut ejus possessiones auferre, vel ablatas retinere, minuere, aut aliquibus molestiis fatigare, sed omnia integra conserventur eorum, pro quorum sustentatione et gubernatione concessa sunt, usibus profutura, salva in omnibus apostolicae sedis auctoritate. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, qua tenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. OSTENDE NOBIS, DOMINE, MISERICORDIAM TUAM. Ego Lucius catholicae Ecclesiae episcopus. Ego Conradus Sabinensis episcopus. Ego Albericus Ostiensis episcopus. Ego Imarus Tusculanus episcopus. Ego Petrus Albanensis episcopus. Ego Guilbertus presbyter cardinalis tituli Sancti Marci. Ego Gregorius presbyter cardinalis tit. Calixti. Ego Petrus presbyter cardinalis de tit. Pastoris. Ego Guido presbyter cardinalis tituli Sanctorum Laurentii et Damas Ego Rainerius presbyter cardinalis tituli Sancti Stephani in Coelio Monte. Ego Manfredus presbyter cardinalis tituli Sanctae Sabinae. Ego Gregorius diaconus cardinalis Sanctorum Sergii et Bacchi. Ego Guido diaconus cardinalis SS. Cosmae et Damiani. Ego Joannes diaconus cardinalis S. Adriani. Ego Gregorius diaconus cardinalis S. Angeli. Ego Astaudus diaconus cardinalis Sancti Eustachii juxta templum Agrippae. Datum Laterani per manum Baronis capellani et scriptoris, sexto Idus Maii, indictione septima, Incarnationis Dominicae anno 1144, pontificatus vero domni Lucii II papae anno primo.